Чиркеш Кочкоров
Чиркеш Кочкоров (1930 - 23.02.2005) — таанымал агартуучу, тилчи, эл агартуунун мыктысы.

Өмүр баяны 

Чиркеш Кочкоров, 1930-жылы Ноокат районунун Кыргыз-Ата айыл аймагына караштуу Ак-Булак айылында туулган. Балалык мезгили Улуу Ата Мекендик согуш жылдарына туура келип, мектепте окуу менен кошо оорукта эмгектенген. 1952-жылы Ноокат районундагы Правда орто мектебин бүтүргөн. Ошол эле жылы түштүктө жалгыз жогорку окуу жай болгон Ош мамлекеттик педагогикалык институтунун тил жана адабият факультетине тапшырып, аны 1956-жылы ийгиликтүү аяктаган. Кочкоров Чиркеш өмүрүнүн 35 жылын билим берүүгө арнаган. Ал өзүнүн көпчүлүк ишмердүүлүгүндө жергиликтүү райондук бийлик тарабынан Ноокат аймагындагы бир нече мектептердин жетекчилигине билимдүү, мыкты уюштургуч кадр катары жиберилип турган. Кочкоров Чиркеш эмгек жолун 1956-58-жылдары Ноокат районундагы “Интернационал”, “Ломоносов” атындагы орто мектептетерде кыргыз тили жана адабияты мугалими болуу менен баштаган. 1959-61-жылдары өзү туулуп өскөн айылдагы “Тельман” атындагы орто мектепте директор болуп эмгектенген. Ал аталган мектепте айылдын өзүнөн чыккан эң алгачкы директору эле. 1961-62-жылдары азыркы учурда административдик жактан Араван районуна караштуу Кичи-Алай тоолуу айылындагы “Кичи-Алай” сегиз жылдык мектебинде директор болуп эмгектенген. 1962-72-жылдары Ноокат районунун азыркы Кеңеш айыл аймагынын Шаңкол айылындагы “Свердлов” атындагы (ошол мезгилде) орто мектепте директор болуп, он жылдан ашуун үзүрлүү эмгектенген. Бул аралыкта аталган айылдын чыгаан уулу, белгилүү адабиятчы, педагогика илимдеринин доктору, профессор А.Ж.Муратов аталган мектепти окуп бүтүргөн. Ал өзүнүн “Тагдырымды өзгөрткөн адам” деп аталган Кочкоров Чиркеш агайын эскерүү макаласында Чиркеш агай өзү жетектеген мектепте кыргыз тили жана адабияты сабагын да өзү ушунчалык эргүү менен окуткандыгын айтып өтөт жана А.Ж.Муратов өзүнүн адабиятчы болуусуна Чиркеш агайы чоң түрткү болгондугун белгилейт. 1973-91-жылдары, дээрлик жыйырма жылга жакын Кочкоров Чиркеш өзүнүн айылындагы “Тельман” атындагы орто мектепте окуу бөлүмүнүн башчысы болуп эмгектенип, 1991-жылы ардактуу эс алууга чыккан. Ошол учурдан баштап бир топ жыл айылдын аксакалдар кеңешинин төрагасы болгон. Кочкоров Чиркеш Ноокат аймагынын таанымал агартуучуларынын бири катары Кыргызстан мугалимдеринин IV жана VI съездинин делегаты болгон. Ал өзүнүн үзүрлүү эмгеги үчүн Эл агартуунун мыктысы, Лениндин 100 жылдык юбилейлик медалы ж.б. көптөгөн сыйлыктар менен сыйланган. Кочкоров Чиркеш 2005-жылы 23-февралда 75 жашында дүйнөдөн кайткан.

Шилтемелер 
https://kutbilim.kg/news/inner/tagdyrymdy-zg-rtk-n-adam-ky/